**РЕШЕНИЕ № ПВ – 83 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ-Пловдив и БД ИБР

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Жилищно строителство“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**Местоположение:** имот №009171, с. Белащица, община Родопи, област Пловдив

**Възложители:**

**С. Т.**

Д. Г.

**Характеристика на инвестиционното предложение:**

Инвестиционното предложение включва изграждане на жилищни сгради в имот с №009171, с. Белащица, община Родопи, област Пловдив с обща площ на имота 4.102 дка. За реализирането на инвестиционното предложение се процедира Подробен устройствен план - План за регулация и застрояване (ПУП – ПРЗ) и ПП за промяна предназначението на земеделска земя от нива в „жилищно строителство“. Предвижда се отреждане на пет броя УПИ за жилищни нужди, без производствени дейности.

Предвижда се свободно, нискоетажно застрояване с максимално допустимите показатели за дадената зона.

* Плътност на застрояване /П застр./ - 60 %
* Интензивност на застрояване /Кинт/ - 1,2
* Минимална озеленена площ /%/ - 40 %

Не се налага промяна на съществуваща или изграждане на нова пътна инфраструктура. Основният транспортен достъп ще се извършва от околовръстен път с. Белащица и полски път.

Водоснабдяване – за захранване с вода за битови нужди, за всеки един от новообразуваните имоти се предвижда изграждането на сондаж, оборудван с помпено-хидрофорна уредба и водомерен възел. За питейни нужди се предвиждат диспенсъри за минерална вода.

Формираните битово-фекални отпадъчни води ще се заустват във водоплътни изгребни ями с периодично извозване до ПСОВ Пловдив.

Бъдещите жилищни сгради ще се присъединят към съществуващата електроразпределителна мрежа, след изпълнение на необходимите технически връзки. Предвижда се изграждане на нова КЛ 20 кV по трасе от КРУ на БКТП „Череша”, ВЛ 20 кV „Брани поле” до нов БКТП в имота.

Инвестиционното предложение попада в обхвата на т.10, буква „б“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имот №009171, местност „Арменица“, землище на с. Белащица, общ. Родопи, обл. Пловдив, в който се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001033 „Брестовица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

* Предвид предлаганото строителство (за жилищни нужди) се предполага, че извършваните строително-монтажни дейности, няма да доведат до замърсяване и дискомфорт на околната среда в района. Реализацията на инвестиционното предложение ще бъде извършена по класически методи за подобен тип обекти в рамките на разглеждания имот, без да излиза с влиянието си извън границите му.
* Организацията и технологията на строително-монтажните дейности при реализирането на инвестиционното предложение, ще бъде съобразена с теренните условия и връзката с останалите инфраструктурни обекти. Ще се ползват съществуващи мрежи (електроснабдяване и транспортен достъп), след изпълнение на необходимите връзки.
* Реализацията и експлоатацията на инвестиционното предложение ще доведе до образуване на определени видове отпадъци: строителни и битови, които ще бъдат третирани съгласно изискванията на *Закона за управление на отпадъците.*
* За всеки един от новообразуваните имоти се предвижда изграждането на сондаж, оборудван с помпено-хидрофорна уредба и водомерен възел. Изпълнението на кладенците ще бъде реализирано по утвърдена класическа технология – сондиране със сондажна апаратура. Предвид това не се очаква замърсяване и дискомфорт на околната среда, тъй като не се предвиждат дейности, при които се отделят значителни замърсители в околната среда.
* Отпадъчните води от бъдещите жилищни сгради ще се отвеждат във водоплътни изгребни ями с периодично извозване до ПСОВ. Не се предвижда заустване на отпадъчни води във водни обекти. Предвид горното, може да се предположи, че въздействието от реализацията на инвестиционното предложение върху водите се определя като незначително.
* Не се очакват кумулативни въздействия, от реализацията на инвестиционното предложение.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писма изх. № КД-04-413/13.10.2016г. и изх. № КД-04-413/25.04.2017г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда. В становището си БД ИБР определя, че дълбочината на водовземно съоръжение не трябва да превишава 25 метра.

**III. Способността за асимилация на екосистемата в естествената околна среда**:

* Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001033 „Брестовица”.
* Поради отдалечеността на имот №009171, местност „Арменица”, землище на с. Белащица, община Родопи, област Пловдив от защитената зона и характера на инвестиционното предложение, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие, в резултат на реализацията и експлоатацията на инвестиционното предложение е ограничен и локален в рамките на разглеждания имот, поради което не се очаква негативно въздействие върху околната среда и земеползването в района.
* Инвестиционното предложение е за изграждане на жилищни сгради, ще се формират само битово-фекални отпадъчни води. При избраните проектни решения за отвеждане и събиране на отпадъчните води не се очаква замърсяване на подземните и повърхностните води в района.
* Сондажните работи не включват използване, съхранение, транспорт, производство и работа с материали, които могат да бъдат опасни за околната среда и здравето на хората.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда – атмосферния въздух, водите, почвите, земните недра, флората и фауната.
* Въздействието по време на експлоатация върху компонентите на околната среда се класифицират като дълготрайно, постоянно, възстановимо с малък териториален обхват, незначителен кумулативен ефект и не се предполагат негативни въздействия върху здравето на хората и компонентите на околната среда.
* С писмо изх. № 1220/27.03.2017 г. РЗИ - Пловдив е определила, че предвид характера и местоположението на инвестиционното предложение, при спазване на нормативното законодателство не се очаква здравен риск за населението.
* От реализацията, както и от последващата експлоатация на инвестиционното предложение не се очаква да има трансгранични въздействия.

**V. Обществен интерес към предложението за строителство, дейности или технологии:**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Родопи и Кмета на с. Белащица а засегнатото население чрез обява.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Община Родопи и Кмета на с. Белащица.
* Община Родопи и Кметство Белащица писмено са информирали, че информацията по Приложение №2 към чл.6 от Наредбата за ОВОС е поставена на обществено достъпно място и след изтичане на нормативно определения срок няма постъпили възражения.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следните условия:**

* Водата от тръбния кладенец може да се ползва само при спазване на всички процедури по разрешителен режим, съгласно чл. 50, ал. 7, т. 1 от *Закона за водите.*
* Предвид това, че отпадъчните води от дейността на обекта ще се заустват във водоплътна изгребна яма е необходимо да се сключи договор с ВиК оператор за приемане на отпадъчните води в съществуваща ПСОВ.

**Настоящото Решение се отнася само за конкретно заявеното предложение и в посочения капацитет.**

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд – Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 09.05.2017г.**

*Директор на РИОСВ - Пловдив*